title: Piratería berberisca
text: Sicasí, muncho dempués de que los romanos abandonaran la navegación en barcos remeros en favor de veleros con una potente artillería, munchos de los barcos de los pirates siguíen siendo galeres tripulaes por cien o más homes armaos con espades (los terciados) y otres armes pequeñes. Los navíos berberiscos nunca nun formaben flotilles de combate, y cuando veíen una fragata europea escapaben d'ella. L'actividá de los pirates entamó a menguar a finales del sieglu XVII, cuando les flotes de los países europeos más poderosos entamaron a presionar a los Estaos Berberiscos pa que pararan los ataques a los sos barcos desde la costa. La midida foi efectiva, pero solo pa los países que teníen una armada poderosa, y los ataques a los barcos y les costes de los países cristianos militarmente más débiles siguieron hasta entamos del sieglu XIX. Asina, ente 1801 y 1815 hubo dellos incidentes, incluyendo dos guerres berberisques qu'enfrentaron a los Estaos Berberiscos con Estaos Xuníos, Suecia y el reinu de Sicilia. Tres de les guerres napoleóniques y el Congresu de Viena (1814-15) les potencies europees acordaron acabar definitivamente cola piratería berberisca, daqué qu'asocedió finalmente tres la conquista francesa d'Arxelia en 1830 y la posterior pacificación, dende mediaos del sieglu, del país.